**Karcag Városi Önkormányzat Képviselő-testületének 14/2014. (XI.28.)**

**önkormányzati rendelete**

**a helyi önkormányzati képviselők, bizottsági tagok, tanácsnokok tiszteletdíjáról és költségtérítéséről**

A Karcag Városi Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában meghatározott jogkörében, és az Alaptörvény 32. cikk (1) bekezdés a) pontjában meghatározott feladatkörében eljárva az alábbi rendeletet alkotja:

I. Fejezet

Tiszteletdíj, költségtérítés

1. A helyi önkormányzati képviselő tiszteletdíja

**1. §** (1) A helyi önkormányzati képviselő (a továbbiakban: képviselő) havonta – a (2)-(4) bekezdésekben meghatározottak figyelembevételével – 97.080.-Ft összegű képviselői tiszteletdíjra (a továbbiakban: alapdíjra) jogosult.

(2) Igazolt távollétnek számít- és a képviselő az (1) bekezdés szerinti alapdíjra jogosult-, ha a képviselő igazolt betegsége, munkahelyi elfoglaltsága vagy hivatalos kiküldetése miatt nem tud részt venni a képviselő-testületi ülésen. A távollétről szóló igazolás elfogadásáról a polgármester dönt.

(3) Ha a képviselő igazolatlanul, vagy előzetes bejelentés nélkül nem vesz részt a képviselő-testületi ülésen, a képviselő esedékes alapdíját 20 %-kal kell csökkenteni. Ismételt kötelezettségszegés esetén a csökkentés újra megállapítható.

(4) Ha a képviselő hat hónapon belül a képviselő-testületi ülések feléről igazolatlanul, vagy előzetes bejelentés nélkül hiányzik a következő hat hónapra tiszteletdíjának 25 %-a megvonásra kerül.

2. Bizottsági elnök, tanácsnok tiszteletdíja

**2. §** (1) A Karcag Városi Önkormányzat Képviselő-testületének a Karcag Városi Önkormányzat Képviselő-testületének Szervezeti és Működési Szabályzatáról szóló 12/2014. (X.31.) önkormányzati rendelete 30. § (1)-(2) bekezdésében meghatározott önkormányzati bizottság (a továbbiakban: bizottság) elnöke az alapdíjon felül havi 31.680.-Ft összegű tiszteletdíjra jogosult.

(2) A tanácsnok az alapdíjon felül havi 31.680.-Ft összegű tiszteletdíjra jogosult.

3. Bizottsági tag tiszteletdíja

**3. §** (1) A képviselő a bizottságban, tagként végzett tevékenységéért az alapdíjon felül:

a) ha a képviselő egy bizottságnak tagja, akkor bizottsági ülésenként – részvétele esetén - 6.000.-Ft

b) ha a képviselő több bizottságnak is tagja, havonta legfeljebb 4 bizottsági ülésen való részvételért bizottsági ülésenként – részvétele esetén – 6.000.-Ft

további tiszteletdíjra is jogosult.

(2) A bizottság nem képviselő tagja bizottsági munkájáért – bizottsági ülésen való részvétele esetén – az (1) bekezdésben meghatározott tiszteletdíjra jogosult.

4. A költségtérítés

**4. §** (1) A képviselő kérelmére a képviselői tevékenységgel összefüggő, általa előlegezett, számlával igazolt szükséges költség megtérítésére jogosult.

(2) Az (1) bekezdésben meghatározott költségek kifizetését a bizonylatok alapján a Karcagi Polgármesteri Hivatal Költségvetési, Gazdálkodási és Kistérségi Irodája végzi, és a polgármester engedélyezi.

II. Fejezet

Tiszteletdíj kifizetése, felülvizsgálata

5. Tiszteletdíj kifizetése

**5. §** (1) A tiszteletdíjat havonta utólag - a (2) bekezdésben foglalt kivétellel - a tárgyhónapot követő hónapban a munkabér fizetés napján kell kifizetni.

(2) Képviselő választás évében a választás hónapjára vonatkozóan számfejtett tiszteletdíjat az alakuló ülést követő 30 napon belül, de legkésőbb a választás hónapját követő hónap 12. napján kell kifizetni.

(3) A tiszteletdíj kifizetésére való jogosultság ellenőrzése a képviselő-testületi, vagy bizottsági ülésen készült jelenléti ív, vagy jegyzőkönyv alapján történik, melyben fel kell tüntetni a képviselő, vagy a nem képviselő bizottsági tag érkezésének és távozásának pontos idejét.

(4) A tiszteletdíjra vonatkozó elszámolásokat, kifizetéseket és az esedékes felülvizsgálatok előkészítését a Karcagi Polgármesteri Hivatal Költségvetési, Gazdálkodási és Kistérségi Irodája végzi.

***6. Tiszteletdíj felülvizsgálata***

**6. §** (1) A megállapított tiszteletdíjat minden év decemberében felül kell vizsgálni.

(2) Az (1) bekezdésben meghatározott felülvizsgálatot évközben is el lehet végezni, amennyiben a megállapított összeget alapvetően befolyásoló változás következik be.

III. Fejezet

Záró rendelkezések

**7. §** (1)E rendelet 2015. január 01. napján lép hatályba.

(2) Hatályát veszti a települési képviselők, bizottsági tagok, tanácsnokok tiszteletdíjáról és természetbeni juttatásáról, költségtérítéséről szóló Karcag Városi Önkormányzat Képviselő Testületének 1/1999. (I.27.) önkormányzati rendelete, valamint az azt módosító 16/2003. (X.1.) Karcag Városi Önkormányzati rendelet, a Karcag Városi Önkormányzat Képviselő Testületének 34/2004. (XII.15) rendelete, a Karcag Városi Önkormányzat Képviselő Testületének 42/2005. (XII.21.) rendelete, a Karcag Város Önkormányzata Képviselő Testületének 30/2006. (XI.08.) rendelete és a Karcag Város önkormányzata Képviselő-testületének 22/2011. (IX.30.) rendelete.

K a r c a g, 2014. november 18.

K. m. f.

|  |  |
| --- | --- |
| **Dobos László s. k.** | **Rózsa Sándor s. k** |
| polgármester | jegyző |